کوئٹہ (آن لائن) انسپکٹر جنرل پولیس آف بلوچستان محسن حسن بٹ پارینے کہ بلوچستان اٹ لاک ڈاﺅن سرسہب مس ولے حکومت ناکنڈآن مچٹ نرمی کرسا کشاری و تعمیراتی ڈٹ آتون گنڈوک پوریاءِ ملنگ نا موکل تننگانے‘ بلوچستان آن ملک انا بشخ آتیا ہنوک زائر آتون اوار ایلوبندغ آتے 14دے کورنٹائن و اسکریننگ آن پد راہی کننگا‘ ہراکان گڈ اوفتا باوہ پیرہ ئی آعالاقہ غاتے ٹی سر مننگ آ ہمو جاگہ نا انتظامیہ ءِ دوارہ اسکریننگ نا بابت معلومدار کننگاسس‘ بلوچستان پولیس اٹ داسکان کورونا نا زہمی اف‘ دفعہ 144 نا خلاف ورزی آ ہلنگوک بندغ آتے وارننگ ترسا یلہ کننگانے۔ دا خیال آتا درشانی ءِ او نجی ٹی وی چینل تون ہیت وگپ کرسا کرے۔ او پارے کہ بلوچستان پولیس ساڑی مشکل حالیت اٹ فرنٹ لائن آ مرسا الس ءِ کورونا غان بچفنگ و رکھی گام گیج آتا بابت پبی کوشست کننگ اٹی ءِ۔ بلوچستان اٹ لاک ڈاﺅن نا بابت ہم پولیس کارندہ‘ افسر آک جوان خواری کننگ ءُ‘ دفعہ 144 نا خلاف ورزی آ دونیم ہزار آن زیات بندغ آتا برخلاف کارروائی کننگا ہراکان گڈ وارننگ ترسا غٹ بندغ آتے یلہ کننگا‘ لاک ڈاﺅن اٹ الس نا کمک اٹ پولیس تینا کڑد ءِ ادا کننگ اٹی ءِ‘ مچ مروک آ ہند آتیا ہم پولیس الس ءِ اُراتے ٹی سلفنگ نا پبی کوشست کننگ اٹی ءِ‘ الس ساڑی حالیت آتے ٹی پولیس تون کمک کرسا کورونا ءِ بے سہب کننگ کن تینا کڑد ءِ ادا کے تاکہ کورونا کون آ ناجوڑی آن بچفنگ مرے۔ او پارے کہ محکمہ پی ڈی ایم اے، فلاحی تنظیم و پولیس نا تینا کنڈآن کارندہ غاتے ماسک وگلو‘ سینیٹائز بھلو کچ اسے ٹی فراوان کننگا و کارندہ غاتے پارت کننگا کہ کورونا غان بچنگ نا غٹ رکھی گام گیج آتے تینائی کرسا ڈیوٹی کیر۔
